CELEX: 32019D0513
Language: el
Date: 2019-03-26 00:00:00
Title: Απόφαση (ΕΕ) 2019/513 της Επιτροπής, της 26ης Μαρτίου 2019, σχετικά με το πλαίσιο ασφάλειας για το ευρωπαϊκό πρόγραμμα βιομηχανικής ανάπτυξης στον τομέα της άμυνας

27.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 85/43
               
            
         ΑΠΟΦΑΣΗ (ΕΕ) 2019/513 ΤΗΣ ΕΠΙΤΡΟΠΗΣ
         της 26ης Μαρτίου 2019
         σχετικά με το πλαίσιο ασφάλειας για το ευρωπαϊκό πρόγραμμα βιομηχανικής ανάπτυξης στον τομέα της άμυνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
         Εκτιμώντας τα ακόλουθα:
         
                     (1)
                  
                  
                     Το ευρωπαϊκό πρόγραμμα βιομηχανικής ανάπτυξης στον τομέα της άμυνας (1) (εφεξής «το πρόγραμμα») είναι το πρόγραμμα για την περίοδο 2019-2020 που αφορά το παράθυρο ανάπτυξης δυνατοτήτων του Ευρωπαϊκού Ταμείου Άμυνας.
                  
               
                     (2)
                  
                  
                     Η απόφαση (ΕΕ, Ευρατόμ) 2015/444 της Επιτροπής (2) εφαρμόζεται στον χειρισμό διαβαθμισμένων πληροφοριών στο πλαίσιο του προγράμματος.
                  
               
                     (3)
                  
                  
                     Λαμβανομένων υπόψη των ιδιαιτεροτήτων του προγράμματος και του ρόλου των κρατών μελών που συμμετέχουν σ' αυτό, τα κράτη μέλη στο έδαφος των οποίων είναι εγκατεστημένοι οι δικαιούχοι μπορούν να διαβαθμίζουν τις νέες πληροφορίες που παράγονται κατά την υλοποίηση αναπτυξιακής δράσης, θεσπίζοντας ένα πλαίσιο ασφάλειας για τον σκοπό αυτό πριν από την υπογραφή της συμφωνίας επιδότησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Διαβάθμιση των πληροφοριών
            
               1.   Στο πλαίσιο του προγράμματος, η αρχική προέλευση διαβαθμισμένων νέων πληροφοριών που παράγονται κατά την υλοποίηση αναπτυξιακής δράσης αποφασίζεται από τα κράτη μέλη στο έδαφος των οποίων είναι εγκατεστημένοι οι δικαιούχοι.
            
            
               2.   Για τον σκοπό αυτό, τα εν λόγω κράτη μέλη μπορούν να αποφασίσουν σχετικά με ένα ειδικό πλαίσιο ασφάλειας για την προστασία και τον χειρισμό των διαβαθμισμένων πληροφοριών που αφορούν τη δράση, και ενημερώνουν σχετικά την Επιτροπή.
            
            
               3.   Ένα τέτοιο πλαίσιο ασφάλειας δεν θίγει τη δυνατότητα της Επιτροπής να έχει πρόσβαση στις αναγκαίες πληροφορίες για την υλοποίηση της δράσης.
            
            
               4.   Εάν δεν θεσπιστεί ειδικό πλαίσιο ασφάλειας από τα εν λόγω κράτη μέλη, η Επιτροπή θεσπίζει το πλαίσιο ασφάλειας για τη δράση σύμφωνα με τις διατάξεις της απόφασης (ΕΕ, Ευρατόμ) 2015/444.
            
            
               5.   Το εφαρμοστέο πλαίσιο ασφάλειας για τη δράση πρέπει να τεθεί σε εφαρμογή το αργότερο πριν από την υπογραφή της συμφωνίας επιδότησης.
            
         
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Θεσπίστηκε με τον κανονισμό (ΕΕ) 2018/1092 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης (ΕΕ L 200 της 7.8.2018, σ. 30).
         
            (2)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).